Prípadová štúdia rozpracovaného projektu PSA Trnava

1. Stratégia firmy

Francúzska automobilka PSA Peugeot Citroën je druhou najväčšou automobilkou v Európe. V roku 1997 predala 2,1 mil. kusov vozidiel a v roku 2002 už približne 3,27 mil. áut. V roku 2006 plánuje predaj viac ako 4 mil. kusov a dosiahnuť podiel na trhu 23 %. Výrobná báza automobilky v Európe zahŕňa deväť závodov vo Francúzsku, Španielsku, Veľkej Británii a Portugalsku, ako aj závody, ktoré firma prevádzkuje prostredníctvom kooperačných dohôd s inými automobilkami. Jednu z takýchto dohôd podpísal PSA Peugeot Citroën s japonskou automobilkou Toyota pre spoločný vývoj a produkciu malých vozidiel od roku 2005 v závode v českom Kolíne, ktorý je momentálne vo výstavbe. Priemyselný potenciál automobilky pozostáva zo 14 zostavovacích centier. Miera využitia závodov PSA v Európe stúpla v roku 1997 zo 69 % na 117 % v roku 2002. V šiestich krajinách strednej Európy (Česká republika, Chorvátsko, Maďarsko, Poľsko, Slovensko a Slovinsko) francúzsky výrobca vlani dosiahol 12,7-percentný trhový podiel, v porovnaní s päťpercentným pred piatimi rokmi. Podľa strategických expanzívnych úvah PSA, bude najvýhodnejšie postaviť továreň v blízkosti nových nosných trhov, ktoré sú bližšie k strediskám strednej a východnej Európy. Zámer postavenia nového závodu v strednej Európe nepredstavuje v žiadnom prípade delokalizáciu priemyselného aparátu PSA, ale nové výrobné kapacity. Zníženie počtu svojich zamestnancov vo Francúzsku PSA neočakáva. Nová továreň by mala doplniť existujúci priemyselný potenciál koncernu, ktorý nebude v žiadnom prípade modifikovaný.
Širší výber v roku 2002 zahŕňal Poľsko, Maďarsko, Slovensko a Česko. Do finále sa dostalo Poľsko a Slovensko. V polovici januára 2003 zverejnila PSA svoje rozhodnutie pre Slovensko, v lokalite Trnava-Juh. PSA začne výstavbu v septembri 2003. Základné investície francúzskej automobilky budú predstavovať 710 mil. eur., predpokladaný strop investície sa očakáva vo výške 860 mil. eur. PSA musí ešte rozhodnúť, aká časť investície sa importuje do SR vo forme technológií, a aký podiel sa investuje priamo v krajine. Automobilka sa zatiaľ nerozhodla, ako bude investíciu v SR financovať. Produkcia v slovenskom závode by sa mala začať v roku 2006. Ročná kapacita výroby nového závodu by mala v prvej etape dosiahnuť 280 až 300 tis. malých automobilov prvej platformy. Tie nebudú konkurovať automobilom, ktoré by sa mali podľa plánu vyrábať v ČR v rámci joint-venture s japonskou spoločnosťou Toyota. Závod v Trnave bude súčasťou globálnej stratégie PSA a využije sa tu know-how celej automobilky. Požiadavky francúzskeho investora na plochu predstavujú 299ha. Túto plochu by malo tvoriť 190ha základnej plochy a 109 ha príslušnej plochy na podpornú infraštruktúru. Lokalita sa nachádza juhovýchodne od mesta medzi východným obchvatom mesta, železničnou traťou do Serede a diaľnicou Bratislava – Piešťany.

Lokalizačné kritériá, ktoré oficiálne zverejnil investor:	Ďalšie faktory rozhodovania investora - podľa názorov analytikov:	
•	pozícia v strede Európy
•	stavebný pozemok s rozlohou 190 hektárov, ktorý je výborne dostupný po železnici, diaľnici a aj splavnej rieke
•	možnosť vytvoriť dodávateľský park v blízkosti závodu
•	priemyselná tradícia regiónu, disponibilná pracovná sila s dobrou úrovňou vzdelania
•	blízkosť k dôležitým trhom, na ktorých skupina PSA rýchlo expanduje	•	politická stabilita
•	reformne a integračne orientovaná vláda
•	aktivita a angažovanosť vlády na projekte
•	vybudovaná a potenciálna subdodávateľská základňa
•	rýchly prístup k letisku
•	blízkosť Viedne, kde sa deti francúzskych manažérov môžu učiť v školách v materčine
•	plány školského systému SR otvárať francúzske školy aj v Trnave
•	otvorenosť univerzít v Trnave a Bratislave pre spoluprácu s investorom
•	potenciál efektívne nainštalovať a využívať technické vybavenie závodu
•	potenciál zvýšiť pridanú hodnotu vlastnej automobilky	

V súčasnosti sa chce koncern sústrediť na výstavbu nového výrobného závodu a s potenciálnymi dodávateľmi bude ešte rokovať. Nová automobilka bude podľa plánov zahŕňať lisovňu karosárskych dielcov, lakovňu a montáž hotových áut. Podľa názoru niektorých ekonómov, v priebehu dvoch rokov by sa mohlo v Trnave začať hovoriť aj o motorárni. Takúto možnosť zatiaľ centrála PSA popiera. Priamo by mal investor vytvoriť 3 500 nových pracovných miest. PSA plánuje vybudovať v blízkosti závodu aj logistické centrum a park pre subdodávateľov. To môže vytvoriť ďalšie tisíce pracovných miest. Tie pribudnú aj v slovenských firmách, najmä v odvetviach stavebníctva, dopravy a služieb. Celková dodatočná sekundárna zamestnanosť sa predpokladá 6 až 7 tis. pracovných miest.

2. Stratégia mesta Trnava

V roku 2001, keď automobilka BMW hľadala v strednej Európe lokalitu na výstavbu nového závodu, medzi uchádzačmi bola aj Trnava. Napokon nová továreň ostala v Nemecku. Napriek neúspechu bola táto skúsenosť pre Trnavu prínosom. Podobne, ako pre český Kolín bola súťaž o BMW rozcvičkou, vďaka ktorej získal projekt novej spoločnej fabriky PSA a japonskej Toyoty, stala sa odrazovým mostíkom do sveta svetových automobiliek aj pre Trnavu. Paradoxom však je, že Peugeoty a Citroëny sa napokon nebudú vyrábať v lokalite pôvodne určenej pre bavorskú spoločnosť. Tristo hektárov pozemkov vo vlastníctve mesta pri obci Ružindol, ktoré v decembri 2001 mestské zastupiteľstvo schválilo v územnom pláne ako priemyselnú lokalitu Trnava-Medziháj, si prezreli aj Francúzi. Zaujala ich, ale sťažovali sa na členitosť pozemku a veľkú vzdialenosť od železnice. Podobne pochodila druhá alternatíva vedľa diaľnice pri obci Zeleneč. Magistrát pripravil tretiu lokalitu, ktorá je dopravne lepšie dosiahnuteľná najmä po železnici. Na rozdiel od Medzihája a Zelenča však pozemky v lokalite Trnava-Juh (resp. Trnava-Zavar) nie sú majetkom mesta. Časť pozemku (10 ha) patrila Rímskokatolíckej cirkvi. Tú sa magistrátu po zdĺhavých rokovaniach podarilo vymeniť za pozemky rovnakej hodnoty v inej lokalite.
Mesto Trnava založilo v závere roku 2002 spoločnosť Trnavainvest, s.r.o. Jej úlohou je výkup pozemkov a príprava plochy pre projekt automobilky PSA Peugeot Citroën a koordinácia výstavby príslušnej infraštruktúry. Po rozhodnutí PSA investovať v Trnave poslanci rozhodli o predaji päťpercentného obchodného podielu spoločnosti Trnavainvest akciovej spoločnosti Auto Martin, ktorá je pod kontrolou Fondu národného majetku a je vládou určená spolupracovať na príprave projektu Peugeot Citroën. Po splnení úloh bude spoločnosť Trnavainvest predaná francúzskemu investorovi, čím PSA získa jej aktíva vrátane pozemkov.
Poslanci splnomocnili primátora rokovať s vlastníkmi pozemkov v lokalite Trnava - Zavar, ktorí nebudú mať záujem o ich predaj, o zámene za iné pozemky vo vlastníctve mesta. V prvom rade mesto ponúklo odkúpenie za cenu 130 Sk/m2, v druhom rade zámenu za pozemky v Trnave, Zavare alebo za pozemky Slovenského pozemkového fondu. Výkup pozemkov sa začal ešte ako poľnohospodárskej pôdy. Vyhlášková cena je od 5,50 do 9,50 Sk za m2. 
Trnava už dlhodobo vykazuje dobré finančné hospodárenie a ratingové hodnotenie. Mesto má ku strategickým investorom veľmi ústretový vzťah a už od začiatku 90. rokov sa snaží na ich pôsobenie vytvárať čo najlepšie podmienky. Trnava si dala vypracovať reklamný materiál, ktorý obsahuje potrebné informácie o meste a regióne – najmä údaje o vzdelanosti, miere a štruktúre zamestnanosti i nezamestnanosti, výšku priemerného platu, údaje o infraštruktúre, histórii, existujúcom priemysle a ďalšie. Trnava ako jedno z mála slovenských miest odpúšťa investorovi časť daní z vlastníctva nehnuteľností.

3. Analýza nákladov a prínosov pre hospodársky rozvoj SR

3.1. Náklady

Aktivita vlády
•	Predseda vlády niekoľko dní pred rozhodnutím firmy osobne intervenoval u vedenia koncernu PSA i u predsedu francúzskej vlády. Zdôraznil, že projekt bude prioritou vlády.
•	Vláda sa rozhodla odstrániť výraznú prekážku príchodu nových investorov - daňové predpisy a poplatky súvisiace s vyňatím z poľnohospodárskeho pôdneho fondu. Podľa súčasných zákonov by mesto aj v prípade prevodu pozemku strategickému investorovi za korunu zaplatilo daň z prevodu nehnuteľností vo výške 600 miliónov korún. Poplatok za vyňatie z pôdneho fondu by sa vyšplhal až na tri miliardy korún. Vláda môže podľa zákona tieto poplatky znížiť alebo odpustiť. Podľa podpredsedu vlády, ministerstvo pôdohospodárstva už dostalo za úlohu pripraviť zrušenie poplatkov za vyňatie pôdy z poľnohospodárskeho pôdneho fondu.
•	Vláda deklarovala aj odhodlanie na legislatívny zásah pre vykupovanie pozemkov v trnavskej lokalite, aby sa stihlo do septembrového termínu začatia stavebných prác.
•	Slovenská agentúra pre rozvoj investícií a obchodu (SARIO š. p. o), ktorá pracovala na projekte získania investora PSA pre SR, investovala do projektu približne 2,5 mil. Sk.
•	Minister hospodárstva navrhol zriadiť medzirezortnú komisiu, ktorá bude efektívne riešiť operatívne problémy s výstavbou automobilového závodu.

Stimuly pre investujúcu nadnárodnú firmu
Výška stimulov pre PSA Peugeot Citroën môže podľa pravidiel EÚ dosiahnuť najviac 15 % objemu investície. Pôjde o nenávratnú investičnú pomoc, (daňové úľavy), podporu vzniku pracovných miest, prostriedky na rekvalifikáciu a ďalšie formy regionálnej pomoci.

Pomoc pre mesto Trnava
Vláda sa zaviazala poskytnúť Trnave prostriedky na prípravu 190-hektárového pozemku. V rozpočte kapitoly MH SR sú zdroje krytia na tento účel zabezpečené. Ministerstvo financií SR svojím rozpočtovým opatrením č. 1/2003 a č.5/2003 zvýšilo záväzné ukazovatele rozpočtu kapitoly MH SR na rok 2003 v celkovej sume 2.216.776 tis. Sk. So 600 mil. Sk sa uvažuje aj z FNM. Iný názor vo vláde hovorí, že prostriedky z FNM sa na financovanie trnavskej automobilky nepoužijú, lebo privatizačné príjmy sú v roku 2003 určené na financovanie štátneho dlhu a sociálnej reformy. Štát svoju podporu mestu Trnava realizuje formou vkladu do s.r.o. TrnavaInvest, založenej trnavským magistrátom.

Celkové náklady 
Náklady SR na investíciu by mali byť asi 6,5 mld. Sk. Je možné, že tieto výdavky zvýšia ešte príspevky zo štátnych alebo verejných prostriedkov na rekvalifikáciu pracovníkov.

Tabuľka: Štruktúra rozpočtových prostriedkov na podporu realizácie investície PSA Trnava
Rok	Suma (mil. Sk)	Účel	
2003	378	výkup pozemkov	
2003	1076	príprava pozemkov a odstránenie prekážok	
2003	114	infraštruktúra mesta	
2003	598	práce vyšpecifikované investorom	
2003	50	transfer na činnosť Trnavainvest s.r.o.	
2004	1743		
2005	1700		
2006	325		
Prameň: zverejnené údaje z Porady ekonomických ministrov vlády SR

Na krytie nákladov sa predpokladá použiť prostriedky z úspor vo výdavkoch štátneho rozpočtu napr. na výstavbu služobných bytov, z rezervy vlády, viazaním prostriedkov v 9 rozpočtových kapitolách (napr. v kapitole MŠ SR na rámcový program Európskej únie pre výskum a technický rozvoj, v kapitole MF SR na rozostavané cestné hraničné priechody) a zo zdrojov Národného úradu práce, prípadne FNM SR.

Možné negatívne dopady na ekonomiku
Zvýšenie závislosti priemyslu od cyklického vývoja automobilového priemyslu vo svete, ale aj celej ekonomiky od globálneho ekonomického vývoja.

3.2. Prínosy

Verejné financie
MF SR odhaduje prínos pre verejné financie po dokončení investície (jún 2006) na 10mld. korún ročne vo forme vyšších daní, odvodov a zníženia sociálnych výdavkov. 

Rozvoj automobilového priemyslu
Automobilový priemysel zabezpečuje 16,7 % celkového objemu priemyselnej výroby, čím sa SR približuje priemyselne vyspelým krajinám, kde je toto číslo medzi 17 a 20 %. Medziročný rast odvetvia je pritom vyšší ako rast celého priemyslu. Na raste priemyselnej produkcie sa pozitívne odrazí aj investícia PSA. To by malo mať pozitívny dosah na celkový hospodársky rast Slovenska.
SR sa po rozbehu výroby v Trnave zrejme stane krajinou s najvyššou výrobou automobilov v prepočte na obyvateľa na svete. V porovnaní so stavom pred desiatimi rokmi, keď sa v Devínskej Novej Vsi vyrobili slovom dva Volkswageny a trnavské TAZ vyprodukovali niekoľko desiatok zastaraných mikrobusov, je to naozaj veľký rozdiel.

Prameň:Analýza MH SR podľa zdrojov Združenia automobilového priemyslu SR

V roku 2002 dosiahla automobilová produkcia v SR vďaka spoločnosti Volkswagen Slovakia (VW), a. s. objem 225 476 osobných vozidiel. V porovnaní so súčasným stavom by sa teda produkcia od roku 2006 mohla strojnásobiť. Kým výroba vo Volkswagene Slovakia dosiahla ešte v rokoch 2000 a 2001 približne 180 000 vozidiel ročne, prognózy pre rok 2003 sú podstatne lepšie. Vyplývajú z presunu produkcie modelu Seat Ibiza zo Španielska do bratislavského závodu pri očakávanom objeme 20 000 vozidiel ročne. Produktový sortiment obohatil i Volkswagen Tuareg. Podľa údajov VW AG realizoval tento nemecký koncern na Slovensku v období 1991 - 2001 prostredníctvom VW Slovakia investície v hodnote 1,3 miliardy DEM. Vstupom francúzskej firmy PSA Peugeot Citroën na slovenský trh automobilovej výroby v roku 2006 sa na Slovensku vytvoria predpoklady pre produkciu približne 750 000 osobných automobilov ročne. Výroba PSA Trnava podľa základných prepočtov bude predstavovať 90 až 100 miliárd Sk ročne, pridaná hodnota 10 miliárd Sk. To znamená prírastok HDP v objeme 1 % ročne. 
Ďalší pozitívny impulz prinesie príchod automobilky domácim subdodávateľom. I keď z dlhodobého hľadiska bude významne rásť export automobilov, v počiatočných fázach bude vyvíjaný tlak na dovoz jednotlivých častí potrebných pre ich výrobu, ale zároveň sa vytvorí príležitosť pre domácich subdodávateľov.

Dopad na obchodnú bilanciu
V prípade, že domáca produkcia dokáže reagovať na ponúknutú šancu, možno zo strednodobého hľadiska očakávať pokles dovoznej náročnosti exportu a celkové zlepšenie vo vývoji zahraničnoobchodnej bilancie Slovenska. Produkcia PSA posilní slovenský export o 100 miliárd Sk, čo je zhruba toľko, ako terajší vývoz VW Slovakia, a.s., Bratislava. 
Predpokladá sa, ze PSA bude zároveň aj importovať, preto je dobre sa pozrieť na čistý dosah firmy na Slovensku. VW v rokoch 1998 - 2002 vyprodukoval v priemere 1,2 percenta HDP obchodného prebytku. Pre zvýšenie výroby auta s vyššou pridanou hodnotou v roku 2003 sa očakáva, že VW by tento rok mohol vyprodukovať až 2,5% HDP obchodného prebytku. To by znamenalo zlepšenie obchodného deficitu zásluhou tejto spoločnosti o 1 percento HDP v roku 2003 oproti roku 2002. Rádovo takéto čísla by od roku 2006 mohol produkovať PSA. Mix PSA a VW bude priaznivý, pretože dovolí VW využívať sofistikovaný systém subdodávateľov, ktorý má PSA. Môže to znamenať ďalšie zatraktívnenie Slovenska pre VW (a teda ďalšie investície v budúcich rokoch).
Aj keď PSA zrejme bude v prvých dvoch rokoch spôsobovať nárast dovozov kvôli dovozom technológií, tento dovoz by nemal mať dosah na výmenný kurz, lebo bude automaticky financovaný materskou spoločnosťou.

Dopad na zamestnanosť
•	Súčasná približne 12-percentná nezamestnanosť v celom trnavskom regióne, ale aj napríklad 15-percentná v Hlohovci by mala rýchlo klesať. K vytvoreniu nových pracovných miest dôjde nielen v samotnej výrobe automobilov, ale aj v pridružených subdodávateľských výrobách a službách. Možno preto očakávať pokles miery nezamestnanosti a rast zamestnanosti nielen v trnavskom regióne, ale i v nitrianskom, trenčianskom a žilinskom regióne. 
•	Vzhľadom na skutočnosť, že v blízkosti Bratislavy už je prítomná automobilka Volkswagen, možno tiež očakávať vytvorenie konkurenčného prostredia v tomto priemysle s tlakom na rast miezd. 
•	Keďže časť z nových pracovných síl bude z radov súčasných nezamestnaných, znížia sa aj náklady štátu a naopak, získajú sa dodatočné príjmy z daní a odvodov. 
•	Podľa niektorých analýz investor zvýši kvalifikáciu a pracovnú morálku zamestnancov.

Dopad na budovanie národných kapacít pre pritiahnutie ďalších investícií
•	Získanie projektu je pre SR signálom, ako postupovať v budúcnosti pri získavaní podobných investícií.
•	Zvyšovanie pozitívneho povedomia o SR v medzinárodných investorských kruhoch.